
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	2 octombrie 2012

	Nr.
	27/636


R A P O R T

asupra proiectului de Lege privind consacrarea zilei de 10 Mai- Ziua Independenţei ca zi de sărbătoare naţională
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 721/2011 din 5 decembrie 2011, cu dezbaterea pe fond în procedură obişnuită, a proiectului de Lege privind consacrarea zilei de 10 Mai- Ziua Independenţei ca zi de sărbătoare naţională.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.792/12.07.2011)
· avizul negativ al Comisiei juridice, de disciplină şi imunităţi (nr.31/1178/19.12.2011)
· avizul favorabil al Comisiei pentru apărare, ordine publică şi siguranţă naţională (nr.32/379/20.12.2011)
· avizul negativ al Comisiei pentru cultură,arte, mijloace de informare în masă (nr. 30/208/16.02.2012)
· punctul de vedere negativ al Guvernului (nr.1848/DPSG/11.08.2011).
Proiectul de lege are ca obiect de reglementare consacrarea zilei de 10 Mai ca „sărbătoarea Independenţei Naţionale a României”, fiind declarată zi nelucrătoare. De asemenea, iniţiatorii propun ca toate autorităţile administraţiei publice centrale şi locale să sprijine financiar organizarea de manifestări publice dedicate acestei zile, iar Societatea   Română de Televiziune şi Societatea Română de Radiodifuziune să-şi adapteze programul corespunzător în scopul reflectării manifestărilor dedicate acestei zile.
Comisia propune Plenului Camerei Deputaţilor respingerea proiectului de lege din următoarele considerente:

· Iniţiatorii nu precizează sursele financiare necesare aplicării măsurilor propuse, încălcându-se astfel dispoziţiile art. 138 alin. (5) din Constituţia României, republicată, cât şi cele ale art. 7 alin. (1) din Legea responsabilităţii fiscal-bugetare nr. 69/2010;

· Legea nr. 53/2003- Codul muncii a fost republicată în Monitorul Oficial al României, nr. 345/18.05.2011, Partea I, dându-se textelor o nouă numerotare, astfel că articolul care se doreşte a fi modificat, art. 134, a fost renumerotat, devenind art. 139;

· În ceea ce priveşte soluţia legislativă prin care societatea de televiziune şi cea de radiodifuziune trebuie să-şi adapteze programele  în vederea reflectării manifestărilor acestei zile, aceasta nu este necesară, întrucât cele două instituţii sunt obligate prin legea de organizare şi funcţionare să sprijine activităţile importante din societatea românească.
Prin conţinutul său şi obiectul de reglementare, proiectul de Lege  face parte din categoria legilor organice.
La dezbaterile care au avut loc în şedinţa comisiei din 1 octombrie 2012 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale

· d-na Denisa Pătraşcu – Secretar de Stat 

· d-na Georgeta Bratu – Secretar de Stat.

La lucrările comisiei au fost prezenţi 22 deputaţi, din totalul de 24 membri ai comisiei.

Raportul comisiei a fost adoptat cu unanimitate de voturi.

Proiectul de lege a fost adoptat de Senat în şedinţa din 28 noiembrie 2011, în condiţiile articolului 75 alineatul (2) teza a III-a din Constituţia României, republicată.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Maria Eugenia BARNA


Kerekes Karoly

Şef serviciu Elena MESAROŞ

Întocmit,

Consilier parlamentar Monica Rallu Curta

